Hei, denne artikkelen er over ett år gammel og kan inneholde utdatert informasjon

Londons antiterrorsjef advarte sist uke mot bilterror i Karl Johans gate, og byrådsleder Raymond Johansen (Ap) sa da at tiltak var rett rundt hjørnet.

I samråd med politiet setter Oslo kommune nå i gang med disse tiltakene. Det vil bli utplassert hindringer på Karl Johan samt Jernbanetorget, Lille Grensen og Arbeidergata, skriver kommunen i en pressemelding.

Hensikten er å hindre og forebygge såkalt «tilsiktet påkjørsel», som man har sett eksempler på i blant annet Stockholm, Nice, London og New York.

Kommunen understreker at det ikke er noen konkrete trusler mot Oslo eller disse områdene, men at kommunen, i samarbeid med politiet og Politiets sikkerhetstjeneste (PST), har bestemt seg for å iverksette disse tiltakene.

- Oslo skal være en trygg by. Vi kan ikke mure oss inn i frykt for terror, men vi skal forebygge. Dette er bakgrunnen for at kommunen nå gjennomfører risikoreduserende tiltak i deler av sentrum, sier byrådsleder Raymond Johansen (Ap).

Terrorsikring i Oslo sentrum. Skisse: Oslo kommune Vis mer

Det er meningen at de fysiske hindringene skal integreres i bybildet så langt det er mulig. Et eksempel på dette er de allerede utplasserte blomsterurnene langs Karl Johan ved Stortinget.

I tillegg til utplasseringen av de fysiske hindringene vil det også bli strammet inn på reglene for varelevering, opplyser kommunen.

